b'\n_START_ARTICLE_\nPesukone\n_START_PARAGRAPH_\nPesukone on pyykin eli vaatteiden ja muiden kodin tekstiilien, kuten pyyhkeiden ja lakanoiden, pesemiseen tarkoitettu kone. Pesukoneessa on rumpu, jossa pyykit py\xc3\xb6riv\xc3\xa4t veden ja pesuaineen sekoituksen kanssa. Pesun j\xc3\xa4lkeen pyykit yleens\xc3\xa4 lingotaan ja ripustetaan narulle kuivumaan. Ne voidaan my\xc3\xb6s kuivata kuivausrummussa tai kuivauskaapissa tms._NEWLINE_Pesukoneen s\xc3\xa4hk\xc3\xb6nkulutus koostuu suurimmaksi osaksi veden l\xc3\xa4mmitt\xc3\xa4misest\xc3\xa4 haluttuun l\xc3\xa4mp\xc3\xb6tilaan. Rumpua py\xc3\xb6ritt\xc3\xa4v\xc3\xa4 moottori kuluttaa noin kymmenesosan siit\xc3\xa4 tehosta, mit\xc3\xa4 veden l\xc3\xa4mmitt\xc3\xa4minen kuluttaa. Yksi pesukerta kuluttaa s\xc3\xa4hk\xc3\xb6\xc3\xa4 noin 1\xe2\x80\x931,4 kWh.\n_START_SECTION_\nHistoria\n_START_PARAGRAPH_\nEnnen pyykkikoneita pyykit pestiin k\xc3\xa4sin. Pyykkej\xc3\xa4 liotettiin saaveissa ja liikuteltiin kepeill\xc3\xa4 tai hangattiin pyykkilautaa vasten. Pyykkej\xc3\xa4 pestiin my\xc3\xb6s virtaavassa vedess\xc3\xa4. Pesuaineena on k\xc3\xa4ytetty mm. lipe\xc3\xa4\xc3\xa4. Saippuaa tehtiin kotioloissa teurastetun karjan rasvoista._NEWLINE_Ennen rumpupesukonetta pyykit pestiin pulsaattorikoneella. Siin\xc3\xa4 koneen sis\xc3\xa4sein\xc3\xa4ss\xc3\xa4 oleva pulsaattoriratas py\xc3\xb6ritti s\xc3\xa4ili\xc3\xb6ss\xc3\xa4 olevaa vett\xc3\xa4 ja pyykkej\xc3\xa4. Pulsaattoripesukoneita valmisti Suomessa Tehomet viel\xc3\xa4 1980-luvulla. Pulsaattoripesukoneissa oli tyhjennysletku, mutta niit\xc3\xa4 ei ollut liitetty viem\xc3\xa4riin eik\xc3\xa4 my\xc3\xb6sk\xc3\xa4\xc3\xa4n vesihanaan. Koneisiin oli usein liitetty mankeli veden poistamiseksi pyykeist\xc3\xa4 pesun j\xc3\xa4lkeen._NEWLINE_Vuonna 1947 General Electric valmisti ensimm\xc3\xa4isen t\xc3\xa4ysin automaattisen pesukoneen, joka liitettiin vesi- ja viem\xc3\xa4riverkkoihin. T\xc3\xa4m\xc3\xa4 p\xc3\xa4\xc3\xa4lt\xc3\xa4ladattava malli pystyi ottamaan vett\xc3\xa4 sis\xc3\xa4\xc3\xa4n ja tyhjentym\xc3\xa4\xc3\xa4n automaattisesti, huuhtelemaan pyykin sek\xc3\xa4 linkoamaan sen. Koneessa oli l\xc3\xa4mp\xc3\xb6tilanvalinta sek\xc3\xa4 ohjelmavalitsin.\n_START_SECTION_\nLiit\xc3\xa4nn\xc3\xa4t\n_START_PARAGRAPH_\nPesukone tarvitsee toimiakseen s\xc3\xa4hk\xc3\xb6\xc3\xa4 ja vett\xc3\xa4. S\xc3\xa4hk\xc3\xb6liit\xc3\xa4nt\xc3\xa4 on kotioloissa tavallinen sukopistoke noin kahden metrin s\xc3\xa4hk\xc3\xb6johdolla. Pesukone ottaa k\xc3\xa4ytt\xc3\xb6vetens\xc3\xa4 vesiletkun kautta kylm\xc3\xa4vesihanasta. Kodinhoidossa k\xc3\xa4ytetyt pesukoneet ottavat vain kylm\xc3\xa4\xc3\xa4 vett\xc3\xa4. Suuremmissa laitosk\xc3\xa4ytt\xc3\xb6\xc3\xb6n tarkoitetuissa pesukoneissa voi olla my\xc3\xb6s l\xc3\xa4mminvesiliit\xc3\xa4nt\xc3\xa4. Silloin s\xc3\xa4\xc3\xa4stet\xc3\xa4\xc3\xa4n veden l\xc3\xa4mmitt\xc3\xa4miseen k\xc3\xa4ytetty aika._NEWLINE_Pesukone poistaa k\xc3\xa4ytetyn pesuveden poistoletkun kautta. Poistoletku menee viem\xc3\xa4riin. Poistoletkun tulee k\xc3\xa4yd\xc3\xa4 v\xc3\xa4hint\xc3\xa4\xc3\xa4n pesukoneen ylimm\xc3\xa4n vesitason yl\xc3\xa4puolella, jottei vesi poistu koneesta v\xc3\xa4\xc3\xa4r\xc3\xa4\xc3\xa4n aikaan._NEWLINE_Pesukoneessa on t\xc3\xa4ytt\xc3\xb6astiat pesuaineille. Pesuaineita annostellaan kahteen paikkaan: esipesua ja varsinaista pesua varten. Huuhteluaineelle on oma s\xc3\xa4ili\xc3\xb6ns\xc3\xa4.\n_START_SECTION_\nK\xc3\xa4ytt\xc3\xb6\n_START_PARAGRAPH_\nKone olisi syyt\xc3\xa4 pest\xc3\xa4 v\xc3\xa4lill\xc3\xa4 60 tai 90 asteessa runsaalla vedell\xc3\xa4, jotta kone huuhtoutuu liasta ja pesuainej\xc3\xa4\xc3\xa4mist\xc3\xa4. Pesuaineen tulisi mieluiten olla zeoliititonta (esimerkiksi nestem\xc3\xa4iss\xc3\xa4 pesuaineissa sit\xc3\xa4 ei ole) ja my\xc3\xb6s jauhe olisi hyv\xc3\xa4 annostella pesupalloon eik\xc3\xa4 pesuainelokeroon.\n_START_SECTION_\nLinkous\n_START_PARAGRAPH_\nPesun j\xc3\xa4lkeen pesukone linkoaa vaatekappaleet. Linkouksessa pesukoneen rumpu py\xc3\xb6rii koneen ominaisuuksien ja asetusten mukaan noin 100 - 1800 kierrosta minuutissa. Keskipakoisvoiman ansiosta vaatekappaleista irtoaa mahdollisimman paljon vett\xc3\xa4 pois. Nykyaikaisissa pyykkikoneissa on automatiikka, joka havaitsee vaatteiden ep\xc3\xa4tasaisen jakautuman linkouksen alkuvaiheessa ja pyrkii korjaamaan sen. Nopea linkous alkaa vasta sitten, kun vaatemassa on saavuttanut sellaisen tasapainon, ettei rumpu t\xc3\xa4rise lingotessa liikaa. Mik\xc3\xa4li vaadittavaa tasapainoa ei saavuteta, kone ei linkoa t\xc3\xa4ydell\xc3\xa4 nopeudella. Muutamat pesukoneet p\xc3\xb6yhiv\xc3\xa4t vaatteet linkouksen j\xc3\xa4lkeen, jotta vaatteet irtoaisivat rummun seinilt\xc3\xa4. Vedenpoistoineen ja mahdollisine p\xc3\xb6yhimisineen loppulinkous vie ohjelman mukaan vaihdellen suurin piirtein 4\xe2\x80\x9318 minuuttia._NEWLINE_Linkouksen lis\xc3\xa4ksi joissakin pesukoneissa on kuivaustoiminto. Pesukone kuumentaa vastukset ja antaa kylm\xc3\xa4n veden virrata l\xc3\xa4mm\xc3\xb6nvaihtimen ohi, jolloin kosteus tiivistyy vaatteista vaihtimen pinnalle. Toimenpide kuluttaa s\xc3\xa4hk\xc3\xb6\xc3\xa4 ja vett\xc3\xa4. Kuivauksen j\xc3\xa4lkeen vaate on valmis heti uudelleen k\xc3\xa4ytett\xc3\xa4v\xc3\xa4ksi._NEWLINE_Linko voi olla my\xc3\xb6s erillisen\xc3\xa4, ja usein lis\xc3\xa4ksi on k\xc3\xa4yt\xc3\xb6ss\xc3\xa4 erillinen kuivausrumpu.'